Девојчица код бунара
Девојчица стала код бунара,
Да с' напије воде из бунара;
Њој беседи момче нежењено:
Чујеш мене, лепото девојко!
Зар је слађа вода из бунара,
Нег' љубити млада господара?
Лепо име, рећи: господине,
Лепо име, волети се с њиме!
Ал' беседи девојчица млада:
Волем јести ма на божић куљу,
Него да ја љубим фркафуљу -
И умрећу, фркафуљу нећу!
Ја не желим, да ја будем дама,
Већ ја желим, да ме уда мама
За паора, као што сам сама.

Референце

Извор  
Стеван Бошковић. 1879. Бачванске песме. Печатња Игњата Фукса: Нови Сад. стр. 35-36.

Српске лирске народне песме‎
Бачванске песме